ผถห. SAWAD อนุมัติแผนดึง “ธ.ออมสิน” ร่วมทุน “เงินสดทันใจ” พร้อมลุยสินเชื่อทะเบียนรถ
ผถห. SAWAD อนุมัติแผนดึง "ธ.ออมสิน" ร่วมทุน “เงินสดทันใจ” พร้อมลุยสินเชื่อทะเบียนรถ
ผถห. SAWAD อนุมัติแผนดึง "ธ.ออมสิน" ร่วมทุน “เงินสดทันใจ” พร้อมลุยสินเชื่อทะเบียนรถ
17 ก.พ. 2564

บริษัท ศรีสวัสดิ์ คอร์ปอเรชั่น จำกัด (มหาชน) หรือ SAWAD เปิดเผยข้อมูลผ่านระบบสารสนเทศของตลาดหลักทรัพย์แห่งประเทศไทย (ตลท.) ว่า ที่ประชุมผู้ถือหุ้นวันนี้ (17 ก.พ.2564) ได้อนุมัติการเข้าทำธุรกรรมการร่วมลงทุนกับธนาคารออมสินในบริษัท เงินสดทันใจ จำกัด โดยที่ประชุมผู้ถือหุ้นมีมติอนุมัติด้วยคะแนนเสียงข้างมาก ดังนี้ เห็นด้วย 935,066,248 หุ้น คิดเป็นร้อยละ 94.46 และไม่เห็นด้วย 53,461,291 หุ้น คิดเป็นร้อยละ 5.40 งดออกเสียง 1,350,123 หุ้น คิดเป็นร้อยละ 0.14 ของจำนวนเสียงทั้งหมดของผู้ถือหุ้นที่เข้าร่วมประชุมและมีสิทธิออกเสียงลงคะแนน
อีกทั้งมีมติอนุมัติการเข้าทำธุรกรรมการร่วมลงทุนกับบริษัท โนเบิล ดีเวลลอปเมนท์ จำกัด (มหาชน) ในบริษัทบริหารสินทรัพย์ เอส ดับบลิว พี จำกัด โดยที่ประชุมผู้ถือหุ้นมีมติอนุมัติด้วยคะแนนเสียงข้างมาก ดังนี้ เห็นด้วย 934,414,448 หุ้น คิดเป็นร้อยละ 94.40 ไม่เห็นด้วย 53,461,291 หุ้น คิดเป็นร้อยละ 5.40 งดออกเสียง 2,019,923 หุ้น คิดเป็นร้อยละ 0.20 ของจำนวนเสียงทั้งหมดของผู้ถือหุ้นที่เข้าร่วมประชุมและมีสิทธิออกเสียงลงคะแนน
อนึ่งก่อนหน้านี้ คณะกรรมการบริษัทได้มีมติอนุมัติให้บริษัททำธุรกรรมร่วมลงทุนกับธนาคารออมสิน ในบริษัท เงินสดทันใจ จำกัด  ซึ่งเป็นบริษัทย่อยที่บริษัทถือหุ้นในสัดส่วน 100% เพื่อการดำเนินธุรกิจสินเชื่อที่มีทะเบียนรถเป็นประกัน
โดยธนาคารออมสินจะเข้าร่วมลงทุนในบริษัทเงินสดทันใจ จำกัด จำนวนไม่เกิน 1,500 ล้านบาท  ซึ่งแบ่งเป็นหุ้นสามัญเพิ่มทุนใหม่ของบริษัทเงินสดทันใจ จำกัด มูลค่า1,300.5 ล้านบาท และซื้อหุ้นสามัญเดิมต่อจากบริษัท 198.9 ล้านบาท  ในราคาหุ้นละ 306 บาท ทั้งนี้ภายหลังจากการเข้าร่วมลงทุนดังกล่าว ธนาคารออมสินจะถือหุ้นสามัญในบริษัทเงินสดทันใจ จำกัด สัดส่วนไม่เกิน 49%
นอกจากนี้ที่ประชุมคณะกรรมการบริษัทยังมีมติอนุมัติให้บริษัทเข้าทำธุรกรรมการร่วมลงทุนกับบริษัทโนเบิล ดีเวลลอปเมนท์ จำกัด (มหาชน) หรือ NOBLE โดยบริษัทโนเบิลฯ ประสงค์จะร่วมทุนในบริษัทบริหารสินทรัพย์ เอส ดับบลิว พี จำกัด หรือ SWP ซึ่งดำเนินธุรกิจบริหารสินทรัพย์ด้อยคุณภาพ (NPL) และทรัพย์สินรอการขาย (NPA) และเป็นบริษัทย่อยของบริษัทในสัดส่วน20% คิดเป็นมูลค่าการร่วมทุนจำนวน 300 ล้านบาท
ทั้งนี้ บริษัทได้กำหนดวันประชุมวิสามัญผู้ถือหุ้นครั้งที่ 1/2564 ผ่านสื่ออิเล็กทรอนิกส์ (E-EGM) เพียงรูปแบบเดียว  ในวันที่ 17 กุมภาพันธ์ 2564